b'\n_START_ARTICLE_\nGvin\xc4\x97jos \xc4\xaflankos virtuv\xc4\x97\n_START_SECTION_\nYpatumai\n_START_PARAGRAPH_\nYra gin\xc4\x8dytina, ar Gvin\xc4\x97jos \xc4\xaflankos virtuv\xc4\x97 sudaro kokybi\xc5\xa1kai skirting\xc4\x85 tradicij\xc4\x85, kadangi ji turi labai daug pana\xc5\xa1um\xc5\xb3 su Sahelio virtuve, ir da\xc5\xbeniausiai su ja kartu jungiama \xc4\xaf viening\xc4\x85 Vakar\xc5\xb3 Afrikos virtuv\xc4\x99. Nepaisant to, ji turi gana stipri\xc5\xb3 i\xc5\xa1skirtini\xc5\xb3 bruo\xc5\xbe\xc5\xb3._NEWLINE_Nors Gvin\xc4\x97jos pakrant\xc4\x97je naudojami produktai yra tie patys, kurie naudojami ir Sahelyje, angliavandeni\xc5\xb3 \xc5\xa1altinis yra visi\xc5\xa1kai skirtingas. Gvin\xc4\x97jos pakrant\xc4\x97 priklauso vadinamajai jamso zonai, o Sahelis priklauso ry\xc5\xbei\xc5\xb3 zonai. Taip pat Gvin\xc4\x97jos \xc4\xaflankos tautos nuo XVI a. labai glaud\xc5\xbeiai kontaktavo su Europos \xc5\xa1alimis, tod\xc4\x97l \xc4\x8dia grei\xc4\x8diau introdukuotos kult\xc5\xabros i\xc5\xa1 Amerikos. Sahelis, tuo tarpu, palaik\xc4\x97 kontaktus su islami\xc5\xa1ka \xc5\xa0iaur\xc4\x97s Afrika, ir naujoves per\xc4\x97m\xc4\x97 gerokai l\xc4\x97\xc4\x8diau.\n_START_SECTION_\nL\xc4\x85steliena\n_START_PARAGRAPH_\nSvarbiausias angliavandeni\xc5\xb3 \xc5\xa1altinis Gvin\xc4\x97jos \xc4\xaflankoje yra jamsas (dioskor\xc4\x97ja), nors ir prijaukintas Sahelyje, ta\xc4\x8diau ten nepaplit\xc4\x99s. Jis turi b\xc5\xabti specialiai apdirbamas, kad tapt\xc5\xb3 valgomas. Vakar\xc5\xb3 Afrikoje \xc5\xbeinomi baltieji ir geltonieji jamsai, taip pat kartusis jamsas. Daugelyje vietini\xc5\xb3 kult\xc5\xabr\xc5\xb3 jamsai yra ypatingai garbinami, jiems rengiamos \xc5\xa1vent\xc4\x97s, juos supa daug mit\xc5\xb3. D\xc4\x97l verg\xc5\xb3 prekybos jamsai buvo v\xc4\x97liau introdukuoti Amerikoje._NEWLINE_I ir II t\xc5\xabkstantme\xc4\x8di\xc5\xb3 sand\xc5\xabroje \xc4\xaf Gvin\xc4\x97jos \xc4\xaflank\xc4\x85 introdukuota valgomoji kolokazija, kilusi i\xc5\xa1 Pietry\xc4\x8di\xc5\xb3 Azijos. Gerokai v\xc4\x97liau, nuo XVI a. i\xc5\xa1 Amerikos paplito maniokas ir kukur\xc5\xabzas, kurie dabar tapo viena svarbiausi\xc5\xb3 kult\xc5\xabr\xc5\xb3.\n_START_SECTION_\nRiebalai\n_START_PARAGRAPH_\nKaip ir Sahelio virtuv\xc4\x97je, gausiai naudojamas palmi\xc5\xb3 aliejus, kuris suteikia patiekalams specifin\xc4\xaf skon\xc4\xaf ir kvap\xc4\x85. Be to, naudojami \xc5\xbeem\xc4\x97s rie\xc5\xa1ut\xc5\xb3 bei kitos aliej\xc5\xb3 r\xc5\xab\xc5\xa1ys.\n_START_SECTION_\nBaltymai\n_START_PARAGRAPH_\nVakar\xc5\xb3 Afrikoje \xc5\xbeinomi produktai, kurie yra gaus\xc5\xabs baltym\xc5\xb3 \xc5\xa1altiniai. \xc4\x8cia da\xc5\xbeniausiai naudojama m\xc4\x97sa yra jautiena. D\xc4\x97l j\xc5\xabros artumo yra did\xc5\xbeiul\xc4\x97s galimyb\xc4\x97s naudoti \xc5\xbeuvies produktus. Tod\xc4\x97l naudojama ne tik \xc5\xbeuvis, bet ir krevet\xc4\x97s, moliuskai. Kadangi Vakar\xc5\xb3 Afrikos virtuv\xc4\x97se nedaromas didelis skirtumas tarp m\xc4\x97sos ir \xc5\xbeuvies, labai da\xc5\xbenai priimta mai\xc5\xa1yti \xc5\xa1iuos produktus kartu. Skirtingai nei Sahelio virtuv\xc4\x97je, Gvin\xc4\x97jos \xc4\xaflankos virtuv\xc4\x97je nevartojami pieno produktai._NEWLINE_Kaip ir Sahelio virtuv\xc4\x97je, ypa\xc4\x8d gaus\xc5\xabs yra ank\xc5\xa1tiniai, tokie kaip pupuol\xc4\x97s, \xc5\xbeem\xc4\x97s rie\xc5\xa1utai, kvap\xc5\xabs ogbono rie\xc5\xa1utai (irvingia), baltymingos s\xc4\x97klos egusi (i\xc5\xa1 moli\xc5\xabgini\xc5\xb3 \xc5\xa1eimos augalo), taip pat palmi\xc5\xb3 rie\xc5\xa1utai. Kai kurie baltyminiai produktai naudojami fermentacijai. Taip gaunami ypa\xc4\x8d specifiniai maisto priedai iru (fermentuota sald\xc5\xbeioji ceratonija) ir ogiri (fermentuotas sezamas arba egusi), kurie suteikia patiekalams ypa\xc4\x8d \xc4\xafdom\xc5\xb3 skon\xc4\xaf ir kvap\xc4\x85.\n_START_SECTION_\nDar\xc5\xbeov\xc4\x97s ir vaisiai\n_START_PARAGRAPH_\nSpecifin\xc4\x97s Vakar\xc5\xb3 Afrikos dar\xc5\xbeov\xc4\x97s yra okra, vernonija. Maistui naudojami ir d\xc5\xbeiuto, celiozijos lapai. Bananas, introdukuotas palyginti neseniai i\xc5\xa1 Pietry\xc4\x8di\xc5\xb3 Azijos, da\xc5\xbeniausiai naudojamas kaip dar\xc5\xbeov\xc4\x97: jis kepamas, i\xc5\xa1 jo gaminamos tyr\xc4\x97s. I\xc5\xa1 Amerikos po XVI a. buvo introdukuoti pomidorai ir daugyb\xc4\x97 vaisi\xc5\xb3. Kadangi Gvin\xc4\x97jos \xc4\xaflankos virtuv\xc4\x97s maistas yra labai sunkus, desertai \xc4\x8dia da\xc5\xbeniausiai nenaudojami, ta\xc4\x8diau vaisiai po maisto yra labai priimtini.\n_START_SECTION_\nFufu, gari\n_START_PARAGRAPH_\nGausus gr\xc5\xabdini\xc5\xb3 ir \xc5\xa1akniavaisini\xc5\xb3 produkt\xc5\xb3 asortimentas s\xc4\x85lygojo gaus\xc5\xb3 \xc4\xafvairi\xc5\xb3 r\xc5\xab\xc5\xa1i\xc5\xb3 ko\xc5\xa1i\xc5\xb3 atsiradim\xc4\x85. \xc5\xa0akniavaisin\xc4\x97s kult\xc5\xabros (maniokas ir jamsas) yra naudojami gaminti svarbiausi\xc4\x85 Gvin\xc4\x97jos \xc4\xaflankos virtuv\xc4\x97s produkt\xc4\x85\xc2\xa0\xe2\x80\x93 fufu. Tai\xc2\xa0\xe2\x80\x93 ko\xc5\xa1\xc4\x97 i\xc5\xa1 virt\xc5\xb3 \xc5\xa1akniavaisi\xc5\xb3, trinta medin\xc4\x97je piestoje. Regioniniai variantai dar \xc4\xafmai\xc5\xa1o kolokazij\xc4\x85, kukur\xc5\xabz\xc5\xb3 miltus ar bananus._NEWLINE_Kitas svarbus produktas yra gari, gaminamas i\xc5\xa1 manioko. Tam nuluptas maniokas yra smulkinamas, fermentuojamas nuspaud\xc5\xbeiant sultis, o v\xc4\x97liau kaitinamas i\xc5\xa1garinant vanden\xc4\xaf. \xc5\xa0ios \xe2\x80\x9egranul\xc4\x97s\xe2\x80\x9c gali b\xc5\xabti ilgai i\xc5\xa1laikomos. Kartais jos vartojamos tiesiog mai\xc5\xa1ytos su rie\xc5\xa1utais ar prieskoniais, bet da\xc5\xbeniau yra dedamos \xc4\xaf sriubas bei tro\xc5\xa1kinius. I\xc5\xa1 gari padarius miltus ir u\xc5\xbeplikius juos verdan\xc4\x8diu vandeniu gaunama ko\xc5\xa1\xc4\x97 eba._NEWLINE_Gvin\xc4\x97jos pakrant\xc4\x97s kult\xc5\xabros turi ir kitus svarbius vietinius patiekalus i\xc5\xa1 gr\xc5\xabd\xc5\xb3 ir \xc5\xa1akniavaisi\xc5\xb3. Tarpo j\xc5\xb3 reikt\xc5\xb3 pamin\xc4\x97ti jorub\xc5\xb3 amala (gaminama i\xc5\xa1 d\xc5\xbeiovint\xc5\xb3 jamso lupen\xc5\xb3 milteli\xc5\xb3), a\xc5\xa1an\xc4\x8di\xc5\xb3 kenkei (gaminama i\xc5\xa1 fermentuotos kukur\xc5\xabz\xc5\xb3 te\xc5\xa1los, kuri kaitinama susukta \xc4\xaf banan\xc5\xb3 lapus).\n_START_SECTION_\nSriubos\n_START_PARAGRAPH_\nSriub\xc5\xb3 ir tro\xc5\xa1kini\xc5\xb3 (efo) \xc4\xafvairov\xc4\x97 yra did\xc5\xbeiul\xc4\x97, mat da\xc5\xbeniausiai tokia forma patiekiamas maistas prie auk\xc5\xa1\xc4\x8diau min\xc4\x97t\xc5\xb3j\xc5\xb3 ko\xc5\xa1i\xc5\xb3._NEWLINE_Patys garsiausi Gvin\xc4\x97jos pakrant\xc4\x97s tro\xc5\xa1kiniai gaminami i\xc5\xa1 ogbono, okros, \xc5\xbeem\xc4\x97s rie\xc5\xa1ut\xc5\xb3, palm\xc4\x97s rie\xc5\xa1ut\xc5\xb3, d\xc5\xbeiuto lapeli\xc5\xb3 (evedu sriuba), egusi, evuro (vernonia). Be pagrindinio elemento \xc4\x8dia dar naudojama m\xc4\x97sa bei \xc5\xbeuvis (jautiena, o\xc5\xbekiena, \xc5\xbeuvis, krevet\xc4\x97s, v\xc4\x97\xc5\xbeiai), dar\xc5\xbeov\xc4\x97s (ypa\xc4\x8d pomidoras) ir prieskoniai (raudonasis pipiras, svog\xc5\xabnas).\n_START_SECTION_\nG\xc4\x97rimai\n_START_PARAGRAPH_\nBe vandens, naudojamos vaisi\xc5\xb3 sultys. Kaip ir Sahelio virtuv\xc4\x97je specifinis g\xc4\x97rimas yra kinro\xc5\xbe\xc4\x97s vaisiaus (Hibiscus sabdariffa) sultys, Nigerijoje vadinamos zobo._NEWLINE_Vienas svarbiausi\xc5\xb3 Vakar\xc5\xb3 Afrikos alkoholini\xc5\xb3 g\xc4\x97rim\xc5\xb3 yra palmi\xc5\xb3 vynas, \xc5\xbeinomas labai skirtingais pavadinimais skirtingose \xc5\xa1alyse. Jam naudojamos \xc4\xafvairi\xc5\xb3 r\xc5\xab\xc5\xa1i\xc5\xb3 palm\xc4\x97s, \xc4\xafskaitant ir aliejin\xc4\x99 palm\xc4\x99. \xc5\xa0is vynas gali b\xc5\xabti distiliuojamas, gaunant degtin\xc4\x99 ogogoro (Nigerijoje) ar akpete\xc5\xa1e (Ganoje). Kartais distiliuoto palmi\xc5\xb3 vyno stiprumas gali siekti ir 50 proc.\n_START_SECTION_\nEtiketas\n_START_PARAGRAPH_\nTradicin\xc4\x97je Gvin\xc4\x97jos \xc4\xaflankos virtuv\xc4\x97je nenaudojami jokie valgymo \xc4\xafrankiai, tod\xc4\x97l etiketas b\xc5\xabtinai reikalauja prie\xc5\xa1 ir po valgio nusiplauti rankas (valgant visada naudojama de\xc5\xa1inioji ranka). Neretai visi valgo i\xc5\xa1 vieno dubens. Kartais atskirai valgo vyrai ir moterys, suaugusieji ir vaikai, \xc5\xa1eimininkai ir sve\xc4\x8diai. Prie stalo paprastai nekalbama, o d\xc4\x97mesys sutelkiamas \xc4\xaf maist\xc4\x85. Pokalbiai prasideda po valgio._NEWLINE_Kartais maitinimas prasideda nuo u\xc5\xbekand\xc5\xbei\xc5\xb3, tada patiekiamas pagrindinis patiekalas (fufu su \xe2\x80\x9esriuba\xe2\x80\x9c). Baigiama g\xc4\x97rimu (tai gali b\xc5\xabti vanduo), ir kartais vaisiais ar vaisi\xc5\xb3 salotomis.'